Photo by Soo Ann Woon Skopri kemm l-UE għandha l-għan li tibbenefika mill-globalizzazzjoni filwaqt li tindirizza kwalunkwe effett negattiv fuq l-impjiegi. Il-globalizzazzjoni toħloq opportunitajiet ta' xogħol iżda tista' anke ġġib magħha telf ta' impjiegi. Għall-UE, il- ġestjoni tal-globalizzazzjoni b'tali mod li jsir l-aħjar użu minnha hija prijorità daqs il-bini ta' Ewropa aktar soċjali li tgħin lill-ħaddiema ssensjati jsibu impjieg ġdid. Opportunitajiet ta' xogħol fl-Ewropa L-għadd ta' impjiegi sostnuti direttament jew indirettament mill-prodotti u s-servizzi esportati mill-UE lejn pajjiżi terzi qiegħed jikber kontinwament. Żieda minn madwar 21.7 miljun impjieg fis-sena 2000 għal 36 miljun impjieg fl-2017 . Bħala medja, kull biljun euro fi prodotti u servizzi esportati mill-UE jsostni madwar 13,000 impjieg fl-UE. L-opportunitajiet ta' impjieg mhumiex limitati għal kumpaniji esportaturi. Dawn jestendu wkoll għal ditti li jfornu prodotti u servizzi lilhom. Fil-Ġermanja, pereżempju, l-esportazzjonijiet lejn pajjiżi mhux tal-UE jsostnu 6.8 miljun impjieg . Grazzi għas-Suq Uniku tal-UE, 1.1 miljun impjieg ieħor fil-Ġermanja jiddependu mill-prodotti u s-servizzi esportati minn pajjiżi oħra tal-UE lejn pajjiżi terzi. B'kollox, 18% tal-impjiegi fil-Ġermanja jiddependu mill-prodotti u s-servizzi esportati mill-UE. Is-sehem ta' ħaddiema b'livell għoli ta' ħiliet f'impjiegi relatati mal-esportazzjoni qiegħed jikber u, bħala medja, l- impjiegi relatati mal-esportazzjoni huma mħallsa 12% aktar minn impjiegi oħra. L-għadd ta' impjiegi marbuta mal-kummerċ ma' pajjiżi barra l-ue L-impatt negattiv tal-globalizzazzjoni fuq l-impjiegi Il-globalizzazzjoni twassal għal aktar kompetizzjoni bejn il-kumpaniji, u dan jista' jwassal għal fallimenti, delokalizzazzjoni u telf ta' impjiegi. L-aktar setturi vulnerabbli fl-UE huma kkaratterizzati minn predominanza ta' impjiegi b'livell baxx ta' ħiliet : l-industrija tat-tessuti, tal-ħwejjeġ, taż-żraben u l-ġilda, tal-metalli bażiċi u l-prodotti tal-metall iffabbrikat, kif ukoll l-industrija tal-manifattura. Il-manifattura hija s-settur li huwa l-aktar espost għar-rilokazzjoni minħabba l-kompetizzjoni minn pajjiżi b'pagi baxxi. Il-pandemija tal-COVID-19 uriet il-ħtieġa li l-produzzjoni ta' setturi u prodotti kritiċi bħall-mediċina, tittieħed lura fl-Ewropa Id-delokalizzazzjoni qed tinbidel u issa saret aktar komuni fil-pajjiżi tal-Ewropa tal-Lvant milli fl-Istati Membri tal-Punent. Id-destinazzjonijiet huma l-Afrika ta' Fuq u l-Asja. Filwaqt li l-effetti ġenerali tal-liberalizzazzjoni tal-kummerċ internazzjonali huma pożittivi, xi setturi jintlaqtu ħażin u t-tul tal-perjodu ta' aġġustament li l-ħaddiema jkollhom bżonn qabel imorru jaħdmu f'setturi oħra jista' jimmina l-benefiċċji inizjali. Il-Fond Ewropew ta' Aġġustament għall-Globalizzazzjoni Sabiex jittaffa l-impatt negattiv tal-globalizzazzjoni u jonqos il-qgħad , fl-2006 l-UE ħolqot il- Fond Ewropew ta' Aġġustament għall-Globalizzazzjoni . L-għan tiegħu huwa li jgħin lill-ħaddiema li jkunu tilfu l-impjieg minħabba l-globalizzazzjoni. Dan il-fond ta' solidarjetà ta' emerġenza jikkofinanzja l-politiki tax-xogħol biex jerġa' jinstab impjieg għall-ħaddiema jew jinħolqu impriżi ġodda. Il-proġetti ffinanzjati mill-Fond jinkludu edukazzjoni u taħriġ, pariri dwar il-karriera, kif ukoll għajnuna fit-tiftix ta' impjieg, mentoraġġ u ħolqien ta' impriżi. Fl-2009, il-fond ġie estiż biex ikopri l-impjiegi mitlufa minħabba bidliet strutturali kbar ikkawżati mill-kriżi ekonomika u finanzjarja. F'April 2021, il-Membri tal-PE qablu li jaġġornaw ir-regoli sabiex il-fond ikun jista' jintuża biex jgħin lil aktar ħaddiema Ewropej. Il-fond jista' jintuża: meta aktar minn 500 ħaddiem ikunu ngħataw is-sensja minn kumpanija waħda u l-fornituri tagħha, jew meta għadd kbir ta' ħaddiema jitilfu xogħolhom f'settur speċifiku f'reġjuni ġirien. Mill-2007, il-fond nefaq EUR 640 miljun biex jgħin lil madwar 150,000 ħaddiem li ngħataw sensja . Pereżempju, il-fond nefaq EUR 3.35 miljun f'għajnuna lil eks ħaddiema ta' ċentru telefoniku fl-Italja , EUR 6.4 miljun għall-ħaddiema ta' supermarket li kienu ngħataw is-sensja fil-Greċja u EUR 2.6 miljun għal 821 ex ħaddiem ta' Nokia fil-Finlandja . Aktar dwar il-globalizzazzjoni u l-UE Ara dawn l-artikli: Il-globalizzazzjoni: kif il-politika kummerċjali tal-UE tgħin biex tippromwovi d-drittijiet tal-bniedem Il-pożizzjoni tal-UE fil-kummerċ dinji f'ċifri (infografika) Il-politika kummerċjali tal-UE mfissra Fatti: il-benefiċċji tal-globalizzazzjoni ekonomika fl-Ewropa Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF